Te Yehowa Odasefoi A-Gbɛtsɔɔmɔ Kuu Ni Yɔɔ Ŋmɛnɛ Lɛ Tsuɔ Nii Ehãa Tɛŋŋ?\nGbɛtsɔɔmɔ kuu lɛ yɛ blema Kristofoi lɛ abeiaŋ\nYɛ blema Kristofoi ni afɔ amɛ mu lɛ abeiaŋ lɛ, kuu fioo ko, ni ji “bɔfoi lɛ kɛ onukpai lɛ” ni yɔɔ Yerusalem lɛ, ji mɛi ni sɔmɔ akɛ gbɛtsɔɔmɔ kuu. Amɛkpɛ yiŋ srɔtoi ni he hiaa waa ni ye ebua Kristofoi fɛɛ ni yɔɔ asafo lɛ mli lɛ. (Bɔfoi 15:2) Dani amɛbaakpɛ amɛyiŋ yɛ sane ko he lɛ, amɛkwɛɔ nɔ ni Ŋmalɛ lɛ ewie yɛ nakai sane lɛ he ni amɛsusuɔ he, ni amɛhãa Nyɔŋmɔ mumɔ lɛ tsɔɔ amɛ gbɛ. (Bɔfoi 15:25) Ŋmɛnɛ lɛ, nakai nɔŋŋ Gbɛtsɔɔmɔ Kuu lɛ feɔ.\nNyɔŋmɔ tsɔɔ amɛnɔ ehãa afeɔ esuɔmɔnaa nii. Nyɛmimɛi hii ni afɔ amɛ mu ni sɔmɔɔ akɛ Gbɛtsɔɔmɔ Kuu lɛ yɛ Nyɔŋmɔ Wiemɔ lɛ he miishɛɛ waa, ni amɛle bɔ ni atoɔ wɔnitsumɔ lɛ he gbɛjianɔ kɛ bɔ ni atsɔɔ Ŋmalɛ lɛ nɔ atsuɔ saji ahe nii. Amɛkpeɔ daa otsi ni amɛsusuɔ nyɛmimɛi ni yɔɔ jeŋ fɛɛ lɛ ahiamɔ nii ahe. Amɛkɛ gbɛtsɔɔmɔi ni jɛ Biblia lɛ mli lɛ hãa kɛtsɔ woji ni amɛŋmalaa lɛ loo nɔkwɛlɔi gbɛfalɔi kɛ mɛi krokomɛi anɔ, tamɔ bɔ ni blema gbɛtsɔɔmɔ kuu lɛ fee lɛ nɔŋŋ. Enɛ hãa Nyɔŋmɔ webii lɛ asusumɔi kɛ amɛnifeemɔi fɛɛ feɔ ekome. (Bɔfoi 16:4, 5) Gbɛtsɔɔmɔ Kuu lɛ kwɛɔ gbɛjianɔ ni atoɔ kɛtsɔɔ wɔ Nyɔŋmɔ he nii lɛ nɔ, amɛwoɔ wɔ fɛɛ hewalɛ ni wɔkɛ Maŋtsɛyeli shiɛmɔ nitsumɔ lɛ afee nɔ titri yɛ wɔshihilɛ mli, ni amɛkwɛɔ koni ahala nyɛmimɛi hii kɛhã sɔɔmɔ hegbɛi.\nAmɛhãa Nyɔŋmɔ mumɔ lɛ tsɔɔ amɛ gbɛ. Gbɛtsɔɔmɔ Kuu lɛ hãa Yehowa, ni ji Jeŋ Muu Fɛɛ Nɔyelɔ lɛ, kɛ Yesu, ni ji asafo lɛ Yitso lɛ tsɔɔ lɛ gbɛ. (1 Korintobii 11:3; Efesobii 5:23) Gbɛtsɔɔmɔ Kuu lɛ mli bii lɛ ebuuu amɛhe akɛ amɛji Nyɔŋmɔ webii lɛ ahiɛnyiɛlɔi. Amɛ kɛ Kristofoi krokomɛi ni afɔ amɛ mu lɛ fɛɛ nyiɛɔ Yesu, ni ji “Gwantɛŋbi lɛ sɛɛ kɛyaa he fɛɛ he ni eyaa.” (Kpojiemɔ 14:4) Gbɛtsɔɔmɔ Kuu lɛ mli bii lɛ miisumɔ ni wɔsɔle wɔhã amɛ koni amɛnyɛ amɛtsu amɛnitsumɔ lɛ jogbaŋŋ.\nNamɛi sɔmɔ akɛ gbɛtsɔɔmɔ kuu lɛ yɛ blema?\nŊmɛnɛ lɛ, mɛɛ gbɛ nɔ Gbɛtsɔɔmɔ Kuu lɛ hãa Nyɔŋmɔ tsɔɔ lɛ gbɛ?\nKanemɔ Bɔfoi 15:1-35 lɛ, ni okwɛ bɔ ni Ŋmalɛ lɛ kɛ mumɔ krɔŋkrɔŋ lɛ ye ebua gbɛtsɔɔmɔ kuu lɛ yɛ blema Kristofoi lɛ abeiaŋ ni etsu sane ko ni te shi lɛ he nii.\nKɛmaje Mɔ Ko Kɛmaje Mɔ Ko Te Gbɛtsɔɔmɔ Kuu Ni Yɔɔ Ŋmɛnɛ Lɛ Tsuɔ Nii Ehãa Tɛŋŋ?